**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2014 m. birželio 25 d. Nr. T-6

Klaipėda

Posėdžio data – 2014 m. gegužės 29 d.

Posėdžio pradžia – 9.00 val.

Posėdžio pirmininkai – V. Grubliauskas, A. Šulcas.

Posėdžio sekretorius – M. Vitkus.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 28 Tarybos nariai, nedalyvauja – B. Petrauskas, I. Šiaškienė, I. Romanovas. Posėdyje dalyvaujančių Tarybos narių ir svečių sąrašai pridedami (1–3 priedai).

SVARSTYTA. Darbotvarkės tvirtinimas.

V. Grubliauskas informuoja, kad pagrindinėje darbotvarkėje yra 22 klausimai, papildomų klausimų – 1.

Balsavimu (už – 24, prieš – 0, susilaikė – 0) patvirtinta darbotvarkė (su pakeitimu).

DARBOTVARKĖ:

1. Dėl Klaipėdos miesto savivaldybės tarybos 2013 m. gruodžio 18 d. sprendimo  
Nr. T2-316 „Dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo“ pakeitimo. Pranešėja L. Prižgintienė.

2. Dėl Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“ pakeitimo. Pranešėja I. Butenienė.

3. Dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo. Pranešėjas A. Kačalinas.

4. Dėl korupcijos prevencijos ir kontrolės Klaipėdos miesto savivaldybės institucijose ir įstaigose bei viešosiose įstaigose užtikrinimo. Pranešėjas A. Kačalinas.

5. Dėl pavadinimų gatvėms suteikimo ir kai kurių gatvių geografinių charakteristikų pakeitimo. Pranešėjas V. Nausėda.

6. Dėl 2015 metų mokestinio laikotarpio nekilnojamojo turto mokesčio tarifų nustatymo. Pranešėja J. Uptienė.

7. Dėl 2015 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo. Pranešėja J. Uptienė.

8. Dėl Klaipėdos miesto savivaldybės tarybos 2013 m. gegužės 30 d. sprendimo  
Nr. T2-121 „Dėl 2014 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo“ pakeitimo. Pranešėja J. Uptienė.

9. Dėl atleidimo nuo žemės mokesčio mokėjimo. Pranešėja J. Uptienė.

10. Dėl Klaipėdos miesto savivaldybės tarybos 2013 m. sausio 31 d. sprendimo Nr. T2-14 „Dėl valstybinės žemės nuomos mokesčio administravimo tvarkos“ pakeitimo. Pranešėja  
J. Uptienė.

11. Dėl atleidimo nuo vietinės rinkliavos festivalio „Parbėg laivelis“ mugės sertifikuotus prekybininkus ir paslaugų teikėjus. Pranešėja J. Uptienė.

12. Dėl viešosios įstaigos Klaipėdos ekonominės plėtros agentūros savininko kapitalo didinimo. Pranešėja D. Pleskovienė.

13. Dėl Klaipėdos miesto savivaldybės tarybos 2013 m. rugpjūčio 29 d. sprendimo  
Nr. T2-221 „Dėl biudžetinės įstaigos Klaipėdos miesto lengvosios atletikos mokyklos steigimo“ pakeitimo. Pranešėjas M. Bagočius.

14. Dėl BĮ Klaipėdos „Viesulo“ sporto centro teikiamų apgyvendinimo paslaugų įkainių patvirtinimo. Pranešėjas M. Bagočius.

15. Dėl sutikimo perimti valstybės turtą ir jo perdavimo valdyti, naudoti ir disponuoti patikėjimo teise. Pranešėjas E. Simokaitis.

16. Dėl nekilnojamojo turto nurašymo ir griovimo. Pranešėjas E. Simokaitis.

17. Dėl Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimo. Pranešėjas  
E. Simokaitis.

18. Dėl pripažinto netinkamu (negalimu) naudoti valstybei nuosavybės teise priklausančio nematerialiojo, ilgalaikio ir trumpalaikio materialiojo turto nurašymo ir likvidavimo. Pranešėjas  
E. Simokaitis.

19. Dėl 2014–2016 metų reprezentacinių Klaipėdos miesto festivalių sąrašo patvirtinimo. Pranešėjas N. Lendraitis.

20. Dėl biudžetinės įstaigos Klaipėdos kultūrų komunikacijų centro teikiamų atlygintinų paslaugų kainų nustatymo. Pranešėjas N. Lendraitis.

21. Dėl butų išbraukimo iš tarnybinių gyvenamųjų patalpų sąrašo. Pranešėja  
D. Netikšienė.

22. Dėl atleidimo nuo savivaldybės gyvenamųjų patalpų nuomos mokesčio mokėjimo. Pranešėja D. Netikšienė.

23. Dėl Klaipėdos miesto savivaldybės tarybos 2011 m. gegužės 27 d. sprendimo  
Nr. T2-175 „Dėl Klaipėdos miesto savivaldybės tarybos kontrolės komiteto sudarymo“ pakeitimo. Pranešėjas M. Vitkus.

V. Grubliauskas informuoja, kad A. Šulcas posėdžio pabaigoje pristatys informaciją apie visuotinės gyventojų apklausos rezultatus.

V. Lupeika atkreipia Švietimo skyriaus darbuotojų dėmesį, kad dviračiais į mokyklas atvažiavę mokiniai ir mokytojai neturi kur jų pasistatyti. Taip pat išsako savo nuomonę apie miesto viešosiose vietose iškeltų vėliavų kokybę.

1. SVARSTYTA. Klaipėdos miesto savivaldybės tarybos 2013 m. gruodžio 18 d. sprendimo Nr. T2-316 „Dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo“ pakeitimas.

Pranešėja – L. Prižgintienė, Švietimo skyriaus vedėja. Aiškina, kad sprendimo projektas parengtas, siekiant patikslinti vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes kriterijus ir sąlygas.

L. Skrupskelienė siūlo ateityje peržiūrėti dvynukų priėmimo į darželius kriterijus ir sąlygas.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. gruodžio 18 d. sprendimo Nr. T2-316 „Dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo“ pakeitimo:

1. Pakeisti Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašą, patvirtintą Klaipėdos miesto savivaldybės tarybos 2013 m. gruodžio 18 d. sprendimu Nr. T2-316 „Dėl Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašo patvirtinimo“:
   1. pakeisti 7.1 papunktį ir jį išdėstyti taip:

„7.1. Be eilės priimami:

7.1.1. vaikai, kurie auga socialinės rizikos šeimoje ir Savivaldybės vaiko gerovės komisijos sprendimu jiems skirtas ikimokyklinis ar priešmokyklinis ugdymas Savivaldybės tarybos nustatyta tvarka;

7.1.2. trys ar daugiau vienu metu šeimoje gimę vaikai.“;

1.2. pakeisti 11.4 papunktį ir jį išdėstyti taip:

„11.4. Nuo pirmosios vaiko ugdymo dienos prasideda švietimo santykiai ir privalomas įstaigos lankymas. Jeigu vaikas nelanko įstaigos daugiau kaip 20 % lankytinų dienų per mėnesį be pateisinamos priežasties, įstaiga turi teisę vienašališkai nutraukti mokymo sutartį teisės aktų nustatyta tvarka, apie tai prieš 10 dienų raštu įspėjusi tėvus (globėjus, rūpintojus). Pateisinamos priežastys, dėl kurių vaikas gali nelankyti įstaigos, yra šios:

11.4.1. dėl ligos, pateikus gydytojo pažymą;

11.4.2. tėvų (globėjų, rūpintojų) prašymu jų kasmetinių ar nemokamų atostogų metu, kai atostogų trukmė ne mažesnė kaip 5 darbo dienos iš eilės, pateikus dokumentą iš darbovietės;

11.4.3. mokinių atostogų metu ir tėvų (globėjų, rūpintojų) prašymu vasaros mėnesiais;

11.4.4. nelaimingų atsitikimų šeimoje atvejais, tėvams (globėjams, rūpintojams) informavus apie tai įstaigą;

11.4.5. kai oro temperatūra yra žemesnė kaip –20 °C arba dėl ekstremalių situacijų bei įvykių;

11.4.6. kai įstaiga nevykdo ugdymo proceso.“

2. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.“

BALSUOTA: už – 25, prieš – 0, susilaikė – 0.

2. SVARSTYTA. Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“ pakeitimas.

Pranešėja – I. Butenienė, Strateginio planavimo skyriaus vedėja. Aiškina, kad sprendimo projekto tikslas – pakeisti Klaipėdos miesto savivaldybės 2013-2015 m. strateginio veiklos plano, patvirtinto Klaipėdos miesto savivaldybės tarybos 2013 m. vasario 28 d. sprendimu „Dėl Klaipėdos miesto savivaldybės 2013-2015 metų strateginio veiklos plano patvirtinimo“ programas, siekiant reaguoti į pokyčius ir užtikrinti tinkamą veiklos plano tikslų bei uždavinių įgyvendinimą.

Informuoja, kad sprendimo projektas buvo pristatytas visuose komitetuose, esminių pastabų nebuvo. Strateginės plėtros komitetas pasiūlė Susisiekimo sistemos priežiūros ir plėtros programos priemonei „Smeltės kvartalo gatvių kapitalinis remontas“ sumažintą 216,5 tūkst. Lt finansavimą 2014 metais planuoti 2015 m.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2014 m. sausio 30 d. sprendimo Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“ pakeitimo:

„1. Pakeisti Klaipėdos miesto savivaldybės 2014–2016 metų strateginio veiklos plano programas, patvirtintas Klaipėdos miesto savivaldybės tarybos 2014 m. sausio 30 d. sprendimu Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“, ir išdėstyti jas nauja redakcija (pridedama).

2. Skelbti šį sprendimą Teisės aktų registre.“

BALSUOTA: už – 25, prieš – 0, susilaikė – 1.

3. SVARSTYTA. Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimas.

Pranešėjas – A. Kačalinas, teisės skyriaus vedėjas. Aiškina, kad sprendimo projektu yra nustatoma Klaipėdos miesto savivaldybės vardu sudaromų sutarčių pasirašymo tvarka, atvejai, kai savivaldybės vardu sudaromos sutartys negali būti sudaromos be išankstinio savivaldybės Tarybos pritarimo.

Z. Šličytė teigia, kad tvarkos aprašo pavadinimas nusako, jog aprašas skirtas tik sutarčių pasirašymo tvarkai, tačiau jame kalbama ir apie sutarčių sudarymą. Mano, kad savivaldybės vardu sudaromų sutarčių projektų rengimo, derinimo, sutarčių pasirašymo, registravimo, saugojimo, vykdymo ir jų vykdymo kontrolės tvarka turi būti nustatyta ne šiuo aprašu ir direktoriaus įsakymais, o atskiru aprašu, viename dokumente. Siūlo nepritarti sprendimo projektui bei įpareigoti Juridinį skyrių paruošti savivaldybės vardu sudaromų sutarčių projektų rengimo, derinimo, sutarčių pasirašymo, registravimo, saugojimo, vykdymo ir jų vykdymo kontrolės tvarkos aprašą.

A. Grublys siūlo pritarti sprendimo projektui bei protokoliniu pavedimu įpareigoti Juridinį skyrių paruošti tikslinį aprašo reglamentą.

A. Kačalinas sako, kad protokoliniu pavedimu siūlomas įpareigojimas jau yra nustatytas sprendimo projekto aprašo 3 punkte. Teigia, kad Tarybos sprendimais reglamentuoti sutarčių pasirašymo, registravimo, saugojimo, vykdymo ir jų vykdymo kontrolės tvarkas netikslinga, kadangi techniniai klausimai gali būti nustatomi Savivaldybės administracijos direktoriaus įsakymais. Paaiškina, kad sprendimo projekto pavadiniams yra paimtas iš Lietuvos Respublikos vietos savivaldos įstatymo, ir kad šis įstatymas taip pat nustato tvarkos aprašo turinį.

Z. Šličytė nepritaria siūlymui leisti sutarčių pasirašymo, registravimo, saugojimo, vykdymo ir jų vykdymo kontrolės tvarką reglamentuoti direktoriaus įsakymais. Pažymi, kad pateiktu sprendimo projektu direktorius gali reguliuoti tik sutarčių pasirašymo tvarką.

A. Balnionienė, Liberalų sąjūdžio frakcijos vardu, prašo 5 minučių pertraukos.

Pertrauka.

A. Šulcas sako, kad tvirtinamas dokumentas, kuris skirtas Savivaldybės administracijai kaip vidaus naudojimo dokumentas. Jis įsigaliotų š.m. liepos 1 d. Iki tos datos Savivaldybės administracijos direktorius turi patvirtinti specialiąsias tvarkas kai kuriems šio sprendimo punktams įgyvendinti. Siūlo šiandien pritarti pateiktam sprendimo projektui, o reikalingus pakeitimus, jei rengiant specialiąsias tvarkas matysis, kad yra tam tikrų prieštaravimų, tvirtinti birželio mėnesio Taryboje.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo:

„1. Pakeisti Klaipėdos miesto savivaldybės 2014–2016 metų strateginio veiklos plano programas, patvirtintas Klaipėdos miesto savivaldybės tarybos 2014 m. sausio 30 d. sprendimu Nr. T2-16 „Dėl Klaipėdos miesto savivaldybės 2014–2016 metų strateginio veiklos plano patvirtinimo“, ir išdėstyti jas nauja redakcija (pridedama).

2. Skelbti šį sprendimą Teisės aktų registre.“

BALSUOTA: už – 17, prieš – 6, susilaikė – 3.

4. SVARSTYTA. Korupcijos prevencijos ir kontrolės Klaipėdos miesto savivaldybės institucijose ir įstaigose bei viešosiose įstaigose užtikrinimas.

Pranešėjas – A. Kačalinas, teisės skyriaus vedėjas. Aiškina, kad teikiamu sprendimo projektu siekiama įpareigoti Klaipėdos miesto savivaldybės institucijų ir įstaigų bei viešųjų įstaigų vadovus įgyvendinti Lietuvos Respublikos Korupcijos prevencijos įstatymo nuostatas.

A. Barbšys abejoja, kad Klaipėdos miesto savivaldybės korupcijos prevencijos ir kontrolės komisija turės pakankamai administracinių resursų visų savivaldybės institucijų, įstaigų bei viešųjų įstaigų teikiamos informacijos stebėsenai vykdyti.

NUSPRĘSTA. Pritarti sprendimo projektui. Priimti sprendimą dėl korupcijos prevencijos ir kontrolės Klaipėdos miesto savivaldybės institucijose ir įstaigose bei viešosiose įstaigose užtikrinimo:

„1. Įpareigoti Klaipėdos miesto savivaldybės institucijų, įstaigų ir viešųjų įstaigų vadovus:

* 1. asmeniškai vykdyti korupcijos prevencijos ir kontrolės funkcijas arba paskirti asmenis, atsakingus už korupcijos prevencijos ir kontrolės vykdymą ir informaciją apie juos pateikti Klaipėdos miesto savivaldybės korupcijos prevencijos ir kontrolės komisijai;
  2. užtikrinti, kad Klaipėdos miesto savivaldybės įstaigose būtų nustatytos veiklos sritys, kuriose egzistuoja didelė korupcijos pasireiškimo tikimybė;
  3. nustačius veiklos sritis, kuriose egzistuoja didelė korupcijos pasireiškimo tikimybė, užtikrinti korupcijos prevencijos programų ir jų įgyvendinimo priemonių planų parengimą;
  4. kasmet teikti informaciją Klaipėdos miesto savivaldybės korupcijos prevencijos ir kontrolės komisijai apie asmenis, atsakingus už korupcijos prevencijos ir kontrolės funkcijas įstaigoje, veiklos sritis, kuriose egzistuoja didelė korupcijos pasireiškimo tikimybė, korupcijos prevencijos programų ir jų įgyvendinimo priemonių planų parengimą bei įgyvendinimą, komisijos kvietimu dalyvauti komisijos posėdžiuose;
  5. skelbti informaciją apie veiklos sritis, kuriose egzistuoja didelė korupcijos pasireiškimo tikimybė, korupcijos prevencijos programą, jos įgyvendinimo priemonių planą ir įgyvendinimo eigą įstaigos interneto svetainėje. Įstaigos, kurios neturi interneto svetainės, korupcijos prevencijos programas ir jų įgyvendinimo planus skelbia Klaipėdos miesto savivaldybės interneto svetainėje.

2. Pavesti Klaipėdos miesto savivaldybės korupcijos prevencijos ir kontrolės komisijai vykdyti savivaldybės įstaigų korupcijos prevencijos programų įgyvendinimo stebėseną.“

BALSUOTA: už – 25, prieš – 0, susilaikė – 0.

5. SVARSTYTA. Pavadinimų gatvėms suteikimo ir kai kurių gatvių geografinių charakteristikų pakeitimas.

Pranešėjas – V. Nausėda, Geodezijos ir GIS skyriaus vedėjas. Aiškina, kad sprendimo projektas paruoštas siekiant tinkamai vykdyti Lietuvos Respublikos vietos savivaldos įstatymo nuostatas, pavestas savivaldybei, jog gatvių pavadinimų suteikimas ir jų keitimas yra išimtinė savivaldybės Tarybos kompetencija. Vadovaujantis Lietuvos Respublikos teritorijos administracinių vienetų ir jų ribų įstatymo bei jį įgyvendinamųjų teisės aktų nuostatomis reikalingas Tarybos sprendimas dėl gatvių ašinių linijų pertvarkymo.

Informuoja, kad sprendimo projektą svarstė Teritorijų planavimo bei Miesto ūkio ir aplinkosaugos komitetai. Miesto ūkio ir aplinkosaugos komitetas sprendimo projektui pritarė su pastaba: „Pušyno gatvės tęsiniui, už geležinkelio link Sportininkų gatvės, parinkti kitą gatvės pavadinimą“. Pažymi, kad Žymių žmonių, istorinių datų, įvykių įamžinimo ir gatvių pavadinimų suteikimo komisija apsisprendė keisti būtent šalia parko esančios gatvės dalies pavadinimą. Šioje gatvės dalyje, nuo Herkaus Manto iki geležinkelio, yra 15 individualių namų. Jei būtų pakeistas jos pavadinimas į Parko gatvę, tereikėtų pakeisti 2 lenteles, namų numeracija liktų ta pati. Jei būtų keičiamas kitos Pušyno gatvės dalies pavadinimas, kaip siūlo komitetas, lentelės nesikeistų, tačiau keistųsi namų, kurių čia yra 11 daugiabučių, numeracija. Siūlo šiandien iš sprendimo projekto išbraukti 2 punktą, jo nesvarstyti, kadangi dėl komiteto siūlymo reikėtų pakartotinai kreiptis į komisiją.

V. Vareikis siūlo pritarti sprendimo projektui be 2 punkto, o dėl jame nurodytos gatvės pavadinimo keitimo apsispręsti kitame Tarybos posėdyje.

V. Čepas mano, kad Parko gatvės pavadinimą tikslinga suteikti komisijos siūlomai gatvės daliai.

V. Lupeika mano, kad reikėtų įamžinti Vytauto Šliogerio atminimą, jo vardu pavadinti komisijos siūlomą Priešpilio gatvę.

A. Barbšys mano, kad reikėtų svarstyti ir Liudo Giros, Juliaus Janonio, Salomėjos Nėries gatvių pavadinimų keitimo klausimą.

A. Šulcas siūlo apsispręsti dėl 2 punkto išbraukimo iš sprendimo projekto. Balsavimu  
(už – 18, prieš – 3, susilaikė – 5) pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl pavadinimų gatvėms suteikimo ir kai kurių gatvių geografinių charakteristikų pakeitimo:

1. Suteikti Klaipėdos miesto savivaldybės administracijos direktoriaus 2013 m. rugsėjo 18 d. įsakymu Nr. AD1-2278 „Dėl teritorijos tarp Pilies gatvės, akcinės bendrovės „Baltijos laivų statyklos“, uosto akvatorijos ir Danės upės, Klaipėdoje, detaliojo plano patvirtinimo“ patvirtintu detaliuoju planu suplanuotai gatvei, pažymėtai taškais Nr. 1–16, pavadinimą – Priešpilio g. (1 priedas).
2. Pakeisti Įgulos g. dalies pavadinimą, pažymėtą taškais Nr. 1–2, į Vilhelmo Berbomo g. (2 priedas).
3. Pakeisti gatvių geografines charakteristikas:
4. Nemuno g. išdėstyti tarp taško Nr. 1 ir taško Nr. 36 (3 priedas);
5. Baltijos pr. sutrumpinti iki taško Nr. 1 (4 priedas);
6. Strėvos g. sutrumpinti iki taško Nr. 2 (4 priedas);
7. Mituvos g. sutrumpinti iki taško Nr. 3 (4 priedas);
8. Sulupės g. sutrumpinti iki taško Nr. 4 (4 priedas);
9. Naikupės g. sutrumpinti iki taško Nr. 5 (4 priedas);
10. Kalnupės g. sutrumpinti iki taško Nr. 6 (4 priedas);
11. Universiteto al. išdėstyti tarp taško Nr. 1 ir taško Nr. 15 (5 priedas).
12. Panaikinti Vasaros g. pavadinimą, pažymėtą taškais Nr. 1–2 (6 priedas).
13. Panaikinti Sudmantų g. pavadinimą, pažymėtą taškais Nr. 1–2 (7 priedas).
14. Įpareigoti Klaipėdos miesto savivaldybės administracijos direktorių organizuoti gatvių pavadinimų lentelių gamybą.
15. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto tinklalapyje.

Šis sprendimas gali būti skundžiamas Klaipėdos apygardos administraciniam teismui Lietuvos Respublikos administracinių bylų teisenos įstatymo nustatyta tvarka.“

BALSUOTA: už – 20, prieš – 3, susilaikė – 3.

6. SVARSTYTA. 2015 metų mokestinio laikotarpio nekilnojamojo turto mokesčio tarifų nustatymas.

Pranešėja – J. Uptienė, Mokesčių skyriaus vedėja. Aiškina, kad sprendimo projekto esmė, tikslas ir uždavinys – nustatyti 2015 metų mokestiniam laikotarpiui nekilnojamojo turto mokesčio tarifus įstatymų nustatyta tvarka. Atsižvelgiant į tai, kad masiniu vertinimu nustatyta nekilnojamojo turto mokestinė vertė 2015 metais nesikeis, siūloma 2015 m. nustatyti tokius pačius mokesčio tarifus, kaip Taryba buvo nustačiusi 2014 metams.

NUSPRĘSTA. Pritarti sprendimo projektui. Priimti sprendimą dėl 2015 metų mokestinio laikotarpio nekilnojamojo turto mokesčio tarifų nustatymo:

„1. Nustatyti 2015 metų mokestinio laikotarpio nekilnojamojo turto mokesčio tarifą:

1.1. 0,8 procento nekilnojamojo turto mokestinės vertės nekilnojamajam turtui;

1.2. 3 procentus nekilnojamojo turto mokestinės vertės netvarkomam arba apleistam, arba nenaudojamam, arba naudojamam ne pagal paskirtį nekilnojamajam turtui;

1.3. 0,3 procento nekilnojamojo turto mokestinės vertės daugiabučių gyvenamųjų namų statytojų pastatytiems butams, kurių statyba užbaigta ir turto savininko ar kito asmens nenaudojama ekonominei ar individualiai veiklai vykdyti.

2. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.“

BALSUOTA: už – 25, prieš – 0, susilaikė – 2.

7. SVARSTYTA. 2015 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymas.

Pranešėja – J. Uptienė, Mokesčių skyriaus vedėja. Aiškina, kad sprendimo projekto esmė, tikslas ir uždavinys – nustatyti 2015 metų mokestiniam laikotarpiui žemės mokesčio (toliau – ŽM) tarifus ir neapmokestinamąjį žemės sklypo dydį įstatymų nustatyta tvarka. Sprendimo projektu siūloma ŽM tarifus diferencijuoti pagal žemės sklypų naudojimo pagrindinę paskirtį ir naudojimo būdą, kaip buvo diferencijuojami Klaipėdos m. savivaldybėje ŽM tarifai 2013–2014 mokestiniais metais. Nustatant ŽM tarifus 2015-iems metams, siūloma papildomai atskirai nustatyti mokesčio tarifą visuomeninės paskirties žemei.

Informuoja, kad sprendimo projektui pritarė Finansų ir ekonomikos komitetas. Taip pat praneša, kad Vyriausybės atstovas pateikė pastabą su siūlymu iš sprendimo projekto preambulės išbraukti žodžius „ir 4 dalimi“.

A. Šulcas siūlo balsavimu apsispręsti dėl sprendimo priėmimo su pakeitimu preambulėje.

NUSPRĘSTA. Pritarti sprendimo projektui (su pakeitimu). Priimti sprendimą dėl 2015 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo:

„1. Nustatyti 2015 metų mokestiniam laikotarpiui žemės mokesčio tarifus procentais nuo žemės mokestinės vertės:

1.1. pagal žemės sklypų pagrindinę naudojimo paskirtį ir naudojimo būdą:

1.1.1. žemės ūkio, išskyrus mėgėjų sodų žemės sklypų ir sodininkų bendrijų bendrojo naudojimo žemės sklypų, vandens ūkio, miškų ūkio paskirties žemei – 0,16 proc.;

1.1.2. žemės ūkio paskirties mėgėjų sodų žemės sklypams ir sodininkų bendrijų bendrojo naudojimo žemės sklypams – 0,05 proc.;

1.1.3. kitos paskirties žemei:

1.1.3.1. gyvenamosioms teritorijoms – 0,18 proc.;

1.1.3.2. komercinės paskirties objektų teritorijoms – 0,28 proc.;

1.1.3.3. pramonės ir sandėliavimo objektų teritorijoms, inžinerinės infrastruktūros teritorijoms, naudingųjų iškasenų teritorijoms, rekreacinėms teritorijoms – 0,38 proc.;

1.1.3.4. visuomeninės paskirties teritorijoms – 0,12 proc.;

1.1.4. kitai, 1.1.1–1.1.3 papunkčiuose nenurodytos pagrindinės naudojimo paskirties ir naudojimo būdo, žemei – 0,38 proc.;

1.2. bet kurios pagrindinės naudojimo paskirties ir naudojimo būdo nenaudojamai žemei – 4,0 proc.

2. Nustatyti 2015 metų mokestiniam laikotarpiui 7 arų neapmokestinamąjį žemės sklypo, priklausančio nuosavybės teise, dydį fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai.“

BALSUOTA: už – 25, prieš – 0, susilaikė – 2.

8. SVARSTYTA. Klaipėdos miesto savivaldybės tarybos 2013 m. gegužės 30 d. sprendimo Nr. T2-121 „Dėl 2014 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo“ pakeitimas.

Pranešėja – J. Uptienė, Mokesčių skyriaus vedėja. Aiškina, kad sprendimo projekto tikslas – pakeisti Klaipėdos miesto savivaldybės tarybos 2013 m. gegužės 30 d. sprendimo „Dėl 2014 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo“ 2 punktą pagal Vyriausybės atstovo Klaipėdos apskrityje tarnybos raštus bei Lietuvos Respublikos Finansų ir Žemės ūkio ministerijų išaiškinimus.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. gegužės 30 d. sprendimo Nr. T2-121 „Dėl 2014 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo“ pakeitimo:

„1. Pakeisti Klaipėdos miesto savivaldybės tarybos 2013 m. gegužės 30 d. sprendimo Nr. T2‑121 „Dėl 2014 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo“ 2 punktą ir jį išdėstyti taip:

„2. Nustatyti 2014 metų mokestiniam laikotarpiui 7 arų neapmokestinamąjį žemės sklypo, priklausančio nuosavybės teise, dydį fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai.“

2. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.“

BALSUOTA: už – 27, prieš – 0, susilaikė – 0.

9. SVARSTYTA. Atleidimas nuo žemės mokesčio mokėjimo.

Pranešėja – J. Uptienė, Mokesčių skyriaus vedėja. Aiškina, kad Savivaldybės tarybos sprendimo projektu siūloma suteikti 50 proc. žemės mokesčio lengvatą už žemės sklypą, esantį adresu Kretingos g. 36, Klaipėda, nuosavybės teise priklausantį Viešajai įstaigai LCC tarptautinis universitetas už 2014 metus.

Informuoja, kad Vyriausybės atstovas pateikė pastabą su siūlymu sprendimo projekto preambulėje po žodžių „8 straipsniu“ įrašyti žodžius „3 dalimi“.

A. Šulcas siūlo balsavimu apsispręsti dėl sprendimo priėmimo su pakeitimu preambulėje.

NUSPRĘSTA. Pritarti sprendimo projektui (su pakeitimu). Priimti sprendimą dėl atleidimo nuo žemės mokesčio mokėjimo:

„atleisti viešąją įstaigą LCC tarptautinį universitetą (kodas 111966048) nuo 2014 metų žemės mokesčio 50 proc. apskaičiuotos sumos, tai sudaro 8995 Lt, mokėjimo savivaldybės biudžeto sąskaita už 5,8244 ha visuomeninės paskirties teritorijos žemės sklypą, esantį adresu: Kretingos g. 36, Klaipėdoje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.“

BALSUOTA: už – 26, prieš – 0, susilaikė – 1.

10. SVARSTYTA. Klaipėdos miesto savivaldybės tarybos 2013 m. sausio 31 d. sprendimo Nr. T2-14 „Dėl valstybinės žemės nuomos mokesčio administravimo tvarkos“ pakeitimas.

Pranešėja – J. Uptienė, Mokesčių skyriaus vedėja. Aiškina, kad sprendimo projekto tikslas – papildyti ir pakeisti Valstybinės žemės nuomos mokesčio administravimo tvarkos aprašą, atsižvelgiant į Klaipėdos miesto savivaldybės kontrolės ir audito tarnybos 2014 m. balandžio 1 d. Ribotos apimties veiklos audito ataskaitoje pateiktas rekomendacijas.

A. Barbšys sako, kad iki šio sprendimo priėmimo Klaipėdos miesto savivaldybės administracija nesilaikė įstatymų, nes skolininkams skaičiavo ne delspinigius, o skolas.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. sausio 31 d. sprendimo Nr. T2-14 „Dėl valstybinės žemės nuomos mokesčio administravimo tvarkos“ pakeitimo:

„1. Pakeisti Valstybinės žemės nuomos mokesčio administravimo tvarkos aprašą, patvirtintą Klaipėdos miesto savivaldybės tarybos 2013 m. sausio 31 d. sprendimu Nr. T2-14 „Dėl Valstybinės žemės nuomos mokesčio administravimo tvarkos“:

1.1. pakeisti 2 punktą ir jį išdėstyti taip:

„2. Šis Tvarkos aprašas parengtas vadovaujantis Lietuvos Respublikos civiliniu kodeksu, Lietuvos Respublikos vietos savivaldos įstatymu, Lietuvos Respublikos žemės reformos įstatymu, Lietuvos Respublikos žemės įstatymu ir kitais teisės aktais:

2.1. Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“;

2.2. Lietuvos Respublikos Vyriausybės 2003 m lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“;

2.3. Lietuvos Respublikos Vyriausybės 2003 m. lapkričio 4 d. nutarimu Nr. 1373 „Dėl Kadastro duomenų, kurių reikia nekilnojamojo turto mokesčiams apskaičiuoti ir kitiems tikslams, rengimo, teikimo ir atsiskaitymo už juos taisyklių patvirtinimo“;

2.4. Lietuvos Respublikos Vyriausybės 1999 m. vasario 24 d. nutarimu Nr. 205 „Dėl žemės įvertinimo tvarkos“;

2.5. Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo.“;

1.2. papildyti 18 punktą ir jį išdėstyti taip:

„18. Žemės nuomos mokestis skaičiuojamas litais ir centais, nuo euro įvedimo Lietuvos Respublikoje skaičiuojamas eurais ir euro centais.“;

1.3. pakeisti 28 punktą ir jį išdėstyti taip:

„28. Žemės nuomos mokesčio nemoka bankrutavusios ar likviduotos įmonės ir įstaigos nuo bankrutavusios ar likviduotos įmonės ar įstaigos teisinio statuso įgijimo dienos.“;

1.4. papildyti 351 punktu:

„351. Kai mokesčio mokėtojui yra apskaičiuoti delspinigiai, pirmiausia iš sumokamos sumos dengiami delspinigiai ir likusia įmokos suma dengiamas žemės nuomos mokestis.“;

1.5. pakeisti 51 punktą ir jį išdėstyti taip:

„51. Nesumokėjus žemės nuomos mokesčio suėjus mokėjimo terminui, kai skola viršija 100 Lt arba kai mokestis nemokamas daugiau kaip dvejus metus, Apskaitos skyrius nuo kito mėnesio pirmos dienos per 5 darbo dienas mokesčio mokėtojui siunčia Klaipėdos miesto savivaldybės administracijos direktoriaus įsakymu patvirtintą priminimo formą.“;

1.6. papildyti 511 punktu:

„511. Priminimas pagal MASIS mokesčio mokėtojų duomenis siunčiamas paštu:

511.1. neregistruotu laišku, jei skolos suma yra iki 5000 Lt;

511.2. registruotu laišku, jei skolos suma viršija 5000 Lt.“;

1.7. papildyti 52 punktą ir jį išdėstyti taip:

„52. Nesumokėjus žemės nuomos mokesčio per 30 dienų po priminimo išsiuntimo, pradedama mokesčio išieškojimo procedūra, kurią inicijuoja Mokesčių skyrius, perduodamas skolininkų dokumentus ir kitą turimą apie skolininką informaciją Klaipėdos miesto savivaldybės administracijos Teisės skyriui iki kiekvienų metų gegužės 1 d.“;

1.8. papildyti 531 punktu:

„531. Teisės skyrius, gavęs įsiteisėjusį teismo procesinį dokumentą, kuriuo tenkinamas reikalavimas dėl valstybinės žemės nuomos mokesčio priteisimo, per 5 darbo dienas informuoja Mokesčių ir Apskaitos skyrius per dokumentų valdymo sistemą „Avilys“ ir prideda teismo procesinį dokumentą.“;

1.9. pakeisti 54 punktą ir jį išdėstyti taip:

„54. Apskaitos skyrius mokesčio mokėtojo sumokėtas įmokas įskaito pagal teismo procesinį dokumentą. Procesinės palūkanos įskaitomos į apskaičiuotų delspinigių nepriemokos dalį. Likęs procesinių palūkanų likutis pripažįstamas Klaipėdos miesto savivaldybės administracijos finansinės ir investicinės veiklos pajamomis ir pervedamas į savivaldybės biudžeto sąskaitą.“;

1.10. pakeisti 60 punktą ir jį išdėstyti taip:

„60. Beviltiška skola gali būti pripažinta fizinio ar juridinio asmens (toliau – skolininko) mokestinė nepriemoka, jos dalis, delspinigiai, palūkanos, kurių neįmanoma išieškoti dėl to, kad praėjus daugiau kaip vieniems metams nuo tos dienos, kai buvo pradėti skolos išieškojimo veiksmai vykdymo procese (vykdomojo rašto antstoliui pateikimas), buvo nustatyta, kad skolininkas neturi turto ir pajamų, iš kurių gali būti išieškoma skola (pagrindas – antstolio patvarkymas).

Mokestinė prievolė pasibaigia mirus fiziniam asmeniui arba likvidavus juridinį asmenį.“;

1.11. pakeisti 61 punktą ir jį išdėstyti taip:

„61. Mokesčių skyrius iki kiekvienų metų gegužės 1 d. pagal turimus duomenis parengia beviltiškų skolininkų sąrašą, prie kurio prideda dokumentus, liudijančius fizinio asmens mirtį, išrašą iš Juridinių asmenų registro apie juridinio asmens išregistravimą ir prievolės neperėjimo kitiems asmenims, mokesčio mokėtojo kortelę.“;

1.12. pakeisti 65 punktą ir jį išdėstyti taip:

„65. Banko ir kiti apskaitos dokumentai saugomi Apskaitos skyriuje, vadovaujantis Lietuvos vyriausiojo archyvaro 2011 m. kovo 9 d. įsakymu Nr. V-100 ,,Dėl Bendrųjų dokumentų saugojimo terminų rodyklės patvirtinimo“ patvirtinta Bendrųjų dokumentų saugojimo terminų rodykle.“

2. Nustatyti, kad įmonės ir įstaigos, įgijusios bankrutavusių ar likviduotų įmonių ar įstaigų teisinį statusą iki 2014 m. sausio 1 d., mokesčio nemoka nuo prasidedančio mokestinio laikotarpio.

3. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.“

BALSUOTA: už – 26, prieš – 0, susilaikė – 1.

11. SVARSTYTA. Atleidimas nuo vietinės rinkliavos festivalio „Parbėg laivelis“ mugės sertifikuotus prekybininkus ir paslaugų teikėjus.

Pranešėja – J. Uptienė, Mokesčių skyriaus vedėja. Aiškina, kad sprendimo projektu siūloma atleisti festivalio „Parbėg laivelis“ mugės, vyksiančios Klaipėdoje 2014 m. liepos 17–20 d., prekybininkus ir paslaugų teikėjus, kurie turi tautinio paveldo sertifikatus, nuo vietinės rinkliavos už leidimų prekiauti ar teikti paslaugas išdavimą.

NUSPRĘSTA. Pritarti sprendimo projektui. Priimti sprendimą dėl atleidimo nuo vietinės rinkliavos festivalio „Parbėg laivelis“ mugės sertifikuotus prekybininkus ir paslaugų teikėjus:

„1. Atleisti nuo vietinės rinkliavos už leidimų prekiauti ar teikti paslaugas išdavimą festivalio „Parbėg laivelis“ mugės, vyksiančios 2014 m. liepos 17–20 d., sertifikuotus prekybininkus ir paslaugų teikėjus.

2. Skelbti apie šį sprendimą vietinėje spaudoje ir Klaipėdos miesto savivaldybės interneto tinklalapyje.“

BALSUOTA: už – 27, prieš – 0, susilaikė – 0.

12. SVARSTYTA. Viešosios įstaigos Klaipėdos ekonominės plėtros agentūros savininko kapitalo didinimas.

Pranešėja – D. Pleskovienė, Tarptautinių ryšių, verslo plėtros ir turizmo skyriaus vedėja. Aiškina, kad sprendimo projekto tikslas – savivaldybei nuosavybės teise priklausantį finansinį turtą – 192 000 litų iš Klaipėdos miesto savivaldybės administracijos Investicijų ir ekonomikos departamentui skirtų asignavimų – kaip papildomą įnašą perduoti viešajai įstaigai Klaipėdos ekonominės plėtros agentūrai (toliau – KEPA), didinant viešosios įstaigos Klaipėdos ekonominės plėtros agentūra kapitalą.

V. Titovas sako, kad objekto pridavimo administravimui ir techninei-juridinei konsultacijai numatyta 30 tūkst. Lt. Mano, kad tai yra per brangu.

D. Pleskovienė aiškina, kad į šią kategoriją įeina atsiradusios papildomos sąlygos, susijusios su teisiniais ginčais, techninio projekto papildoma ekspertizė, statybos darbų vadovo užsakovo funkcijų vykdymas.

V. Lupeika klausia, iš kur bus skiriamos lėšos.

D. Pleskovienė sako, kad lėšos perduodamos iš Kultūros fabriko programos Kūrybinių industrijų skatinimui skirtų lėšų.

A. Barbšys mano, kad didinant įstatinį kapitalą bandoma remti agentūros veiklą.

D. Pleskovienė sako, kad pinigai reikalingi tinkamai paruošti patalpas, pasirengti inžinerinių priemonių naudojimui. Pradėjus veiklą kapitalas turėtų būti atstatytas.

A. Barbšys mano, kad šiam projektui bereikalingai skiriami pinigai, todėl balsuos „prieš“.

V. Titovas mano, kad reikia perskaičiuoti visas išlaidas. Pastebi, kad eilutės „Statybos pratęsimo ir užbaigimo administravimas“ 6 grafoje yra padaryta matematinė klaidą. Siūlo atidėti sprendimo projekto svarstymą.

A. Šulcas siūlo apsispręsti dėl V. Titovo siūlymo atidėti klausimo svarstymą. Balsavimu (už – 9, prieš – 15, susilaikė – 1) nepritarta siūlymui.

NUSPRĘSTA. Pritarti sprendimo projektui. Priimti sprendimą dėl viešosios įstaigos Klaipėdos ekonominės plėtros agentūros savininko kapitalo didinimo:

„1. Padidinti viešosios įstaigos Klaipėdos ekonominės plėtros agentūros savininkės Klaipėdos miesto savivaldybės kapitalą ir investuoti į viešąją įstaigą Klaipėdos ekonominės plėtros agentūrą 192 000 (vieną šimtą devyniasdešimt du tūkstančius) litų, kaip Klaipėdos miesto savivaldybės turtinį įnašą.

2. Įgalioti Klaipėdos miesto savivaldybės administracijos direktorių atlikti visus veiksmus, susijusius su viešosios įstaigos Klaipėdos ekonominės plėtros agentūros savininko kapitalo padidinimu.“

BALSUOTA: už – 18, prieš – 5, susilaikė – 2.

Pertrauka.

13. SVARSTYTA. Klaipėdos miesto savivaldybės tarybos 2013 m. rugpjūčio 29 d. sprendimo Nr. T2-221 „Dėl biudžetinės įstaigos Klaipėdos miesto lengvosios atletikos mokyklos steigimo“ pakeitimas.

Pranešėjas – M. Bagočius, Sporto ir kūno kultūros skyriaus vedėjas. Aiškina, kad sprendimo projektu siūloma pakeisti biudžetinės įstaigos Klaipėdos miesto lengvosios atletikos mokyklos nuostatų 12 punktą, nustatant, jog pagrindinė sporto mokyklos veiklos sritis – neformalusis ugdymas iki 19 metų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. rugpjūčio 29 d. sprendimo Nr. T2-221 „Dėl biudžetinės įstaigos Klaipėdos miesto lengvosios atletikos mokyklos steigimo“ pakeitimo:

„1. Pakeisti Biudžetinės įstaigos Klaipėdos miesto lengvosios atletikos mokyklos nuostatus, patvirtintus Klaipėdos miesto savivaldybės tarybos 2013 m. rugpjūčio 29 d. sprendimu Nr. T2-221 „Dėl biudžetinės įstaigos Klaipėdos miesto lengvosios atletikos mokyklos steigimo“, – pakeisti 12 punktą ir jį išdėstyti taip:

„12. Pagrindinė sporto mokyklos veiklos sritis – neformalusis ugdymas iki 19 metų.“

2. Įgalioti Astą Dirgėlienę, BĮ Klaipėdos miesto lengvosios atletikos mokyklos direktorę, pasirašyti pakeistus nuostatus, įregistruoti juos Juridinių asmenų registre ir atlikti kitus reikalingus veiksmus, susijusius su nuostatų pakeitimu.

3. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.“

BALSUOTA: už – 22, prieš – 0, susilaikė – 0.

14. SVARSTYTA. BĮ Klaipėdos „Viesulo“ sporto centro teikiamų apgyvendinimo paslaugų įkainių patvirtinimas.

Pranešėjas – M. Bagočius, Sporto ir kūno kultūros skyriaus vedėjas. Aiškina, kad sprendimo projektu siūloma patvirtinti biudžetinės įstaigos Klaipėdos miesto „Viesulo“ sporto centro teikiamų apgyvendinimo paslaugų įkainius bei nustatyti apgyvendinimo paslaugų gavėjų grupes.

Informuoja, kad Ugdymo ir jaunimo reikalų komitetas sprendimo projektui pritarė su pastaba: „Išbraukti iš sprendimo projekto 4.2 punkto žodžius: „atvykusiems dirbti iš kitų miestų ar rajonų“ ir visą punktą išdėstyti taip: „4.2. treneriams, turintiems aukštąjį sporto krypties išsilavinimą (išskyrus mokesčius už komunalines paslaugas).“ Savivaldybės administracija komiteto pastabai pritaria.

S. Budinas sako, kad sprendimo projekto 5 punkte rašoma, jog apgyvendinimo paslaugų teikimo tvarkos aprašą parengti įpareigojamas Klaipėdos „Viesulo“ sporto centro direktorius. Mano, kad tvirtinti šį aprašą turėtų Savivaldybės administracijos direktorius.

M. Bagočius sutinka, kad tvarkos aprašą turėtų tvirtinti Savivaldybės administracijos direktorius.

A. Šulcas sako, kad eigoje keisti sprendimo projekto negalima.

M. Bagočius aiškina, kad šiame sprendimo projekte nenurodoma, kas turi tvirtinti tvarkos aprašą.

A. Šulcas siūlo Savivaldybės administracijai atsižvelgti į S. Budino pastabą.

V. Lupeika mano, kad priėmus šį sprendimą sporto centro darbuotojų artimiesiems bus galimybė vasaros metu pigiai gyventi prie jūros.

NUSPRĘSTA. Pritarti sprendimo projektui (su pakeitimu). Priimti sprendimą dėl BĮ Klaipėdos „Viesulo“ sporto centro teikiamų apgyvendinimo paslaugų įkainių patvirtinimo:

„1. Patvirtinti biudžetinės įstaigos Klaipėdos „Viesulo“ sporto centro teikiamų apgyvendinimo paslaugų įkainius (priedas).

2. Nustatyti, kad apgyvendinimo paslaugos prioriteto tvarka iki vienų metų laikotarpio teikiamos:

2.1. sporto įstaigų, kurių savininkė (dalininkė) yra Klaipėdos miesto savivaldybė, sportininkams iki 29 metų ir treneriams;

2.2. Klaipėdos miesto prioritetinių sporto šakų didelio sportinio meistriškumo klubų sportininkams bei treneriams.

3. Nustatyti, kad, esant laisvoms patalpoms, apgyvendinimo paslaugos teikiamos ir kitiems fiziniams ir juridiniams asmenims, kurie vykdo su švietimu, kultūra ar sportu susijusią veiklą.

4. Nustatyti, kad šio sprendimo 1 punktu patvirtinti apgyvendinimo paslaugų įkainiai netaikomi:

4.1. sportininkams, kurie yra įtraukti į Lietuvos olimpinės rinktinės kandidatų ar olimpinės pamainos rinktinės sąrašus ir Lietuvos jaunių, jaunimo rinktinių nariams, dalyvavusiems su rinktine oficialiose varžybose;

4.2. treneriams, turintiems aukštąjį sporto krypties išsilavinimą (išskyrus mokesčius už komunalines paslaugas).

5. Įpareigoti biudžetinės įstaigos Klaipėdos „Viesulo“ sporto centro direktorių parengti apgyvendinimo paslaugų teikimo tvarkos aprašą.

6. Pripažinti netekusiais galios Klaipėdos miesto savivaldybės tarybos 2011 m. kovo 17 d. sprendimo Nr. T2-73 „Dėl BĮ Klaipėdos miesto sporto centro teikiamų paslaugų įkainių ir tarifų patvirtinimo“ 1.2 papunktį ir 2 punktą.

7. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.

Šis sprendimas gali būti skundžiamas Klaipėdos miesto savivaldybės visuomeninei administracinių ginčų komisijai arba Klaipėdos apygardos administraciniam teismui per vieną mėnesį nuo šio sprendimo paskelbimo arba įteikimo suinteresuotai šaliai dienos.“

BALSUOTA: už – 20, prieš – 0, susilaikė – 4.

15. SVARSTYTA. Sutikimas perimti valstybės turtą ir jo perdavimas valdyti, naudoti ir disponuoti patikėjimo teise.

Pranešėjas – E. Simokaitis, Turto skyriaus vedėjo pavaduotojas. Aiškina, kad sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį pastatą Vytauto g. 13, Klaipėdoje, ir perduoti jį, perėmus savivaldybės nuosavybėn, Klaipėdos miesto savivaldybės administracijai.

NUSPRĘSTA. Pritarti sprendimo projektui. Priimti sprendimą dėl sutikimo perimti valstybės turtą ir jo perdavimo valdyti, naudoti ir disponuoti patikėjimo teise:

„1. Sutikti perimti Klaipėdos miesto savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Valstybinio socialinio draudimo fondo valdybos Klaipėdos skyriaus patikėjimo teise valdomą negyvenamąjį pastatą Vytauto g. 13, Klaipėdoje (unikalus Nr. 2191-0006-1019, žymėjimas plane – 1B2p, bendras plotas – 516,36 kv. metro).

2. Perduoti sprendimo 1 punkte nurodytą turtą, jį perėmus savivaldybės nuosavybėn, Klaipėdos miesto savivaldybės administracijai valdyti, naudoti ir disponuoti juo patikėjimo teise.

3. Įgalioti Klaipėdos miesto savivaldybės administracijos direktorių savivaldybės vardu pasirašyti sprendimo 1 punkte nurodyto turto perdavimo ir priėmimo aktą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 23, prieš – 0, susilaikė – 0.

16. SVARSTYTA. Nekilnojamojo turto nurašymas ir griovimas

Pranešėjas – E. Simokaitis, Turto skyriaus vedėjo pavaduotojas. Aiškina, kad sprendimo projektas teikiamas, siekiant nurašyti ir nugriauti Klaipėdos miesto savivaldybei priklausantį ir dėl fizinio nusidėvėjimo jos funkcijų vykdymui netinkamą naudoti nekilnojamąjį turtą – 11 lauko pavėsinių esančių Baltijos pr. 31.

NUSPRĘSTA. Pritarti sprendimo projektui. Priimti sprendimą dėl nekilnojamojo turto nurašymo ir griovimo:

„1. Nurašyti ir nugriauti pripažintą netinkamu (negalimu) naudoti dėl fizinio nusidėvėjimo Klaipėdos miesto savivaldybei nuosavybės teise priklausantį nekilnojamąjį turtą, nurodytą priede.

2. Pavesti Klaipėdos miesto savivaldybės administracijai organizuoti šio sprendimo pirmame punkte nurodyto turto griovimo darbus.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 25, prieš – 0, susilaikė – 0.

17. SVARSTYTA. Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimas.

Pranešėjas – E. Simokaitis, Turto skyriaus vedėjo pavaduotojas. Aiškina, kad sprendimo projektu siekiama pakeisti Klaipėdos miesto savivaldybės nuomojamo turto sąrašą, patvirtintą Savivaldybės tarybos 2012 m. sausio 27 d. sprendimu, siekiant vykdyti 12 poilsio namelių, esančių Šlaito g. 3 nuomos konkurso procedūras.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimo:

„1. Pakeisti Klaipėdos miesto savivaldybės nuomojamo turto sąrašą, patvirtintą Klaipėdos miesto savivaldybės tarybos 2012 m. sausio 27 d. sprendimu Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“, – pakeisti 127 punktą pagal priedą.

2. Skelbti šį sprendimą Klaipėdos miesto savivaldybės interneto tinklalapyje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 22, prieš – 2, susilaikė – 1.

18. SVARSTYTA. Pripažinto netinkamu (negalimu) naudoti valstybei nuosavybės teise priklausančio nematerialiojo, ilgalaikio ir trumpalaikio materialiojo turto nurašymas ir likvidavimas.

Pranešėjas – E. Simokaitis, Turto skyriaus vedėjo pavaduotojas. Aiškina, kad sprendimo projektas teikiamas, siekiant nurašyti pripažintą netinkamu (negalimu) naudoti valstybei nuosavybės teise priklausantį Klaipėdos miesto savivaldybės patikėjimo teise valdomą, ir šiuo metu savivaldybės biudžetinių įstaigų Klaipėdos „Varpo“ gimnazijos ir Klaipėdos „Šaltinėlio“ mokyklos-darželio naudojamą nematerialųjį, ilgalaikį ir trumpalaikį materialųjį turtą – kompiuterius bei programinę įrangą.

NUSPRĘSTA. Pritarti sprendimo projektui. Priimti sprendimą dėl pripažinto netinkamu (negalimu) naudoti valstybei nuosavybės teise priklausančio nematerialiojo, ilgalaikio ir trumpalaikio materialiojo turto nurašymo ir likvidavimo:

„1. Nurašyti pripažintą netinkamu (negalimu) naudoti dėl fizinio ir funkcinio (technologinio) nusidėvėjimo valstybei nuosavybės teise priklausantį ir Klaipėdos miesto savivaldybės patikėjimo teise valdomą nematerialųjį, ilgalaikį ir trumpalaikį materialųjį turtą (turtu naudojasi savivaldybės biudžetinė įstaiga Klaipėdos „Varpo“ gimnazija), kurio bendra nematerialiojo ir ilgalaikio materialiojo turto įsigijimo vertė – 24194,16 Lt, likutinė vertė 2014 m. gegužės 1 d. – 0,00 Lt, bendra trumpalaikio materialiojo turto įsigijimo vertė – 30,68 Lt (1 priedas).

2. Nurašyti pripažintą netinkamu (negalimu) naudoti dėl fizinio ir funkcinio (technologinio) nusidėvėjimo valstybei nuosavybės teise priklausantį ir Klaipėdos miesto savivaldybės patikėjimo teise valdomą nematerialųjį ir ilgalaikį materialųjį turtą (turtu naudojasi biudžetinė įstaiga Klaipėdos „Šaltinėlio“ mokykla-darželis), kurio bendra įsigijimo vertė – 2936,63 Lt, likutinė vertė 2014 m. gegužės 1 d. – 0,00 Lt (2 priedas).

3. Pavesti Klaipėdos miesto savivaldybės administracijai organizuoti 1 ir 2 punktuose nurodyto turto perdavimą atliekų tvarkytojams, nurašymą ir likvidavimą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 26, prieš – 0, susilaikė – 0.

19. SVARSTYTA. 2014–2016 metų reprezentacinių Klaipėdos miesto festivalių sąrašo patvirtinimas.

Pranešėjas – N. Lendraitis, Kultūros skyriaus vedėjas. Aiškina, kad sprendimo projektu siūloma suteikti reprezentacinio Klaipėdos miesto festivalio statusą svarbiausiems miete organizuojamiems festivaliams 3 metų laikotarpiui, išskyrus jūrinės kultūrą ir tradicijas puoselėjančiai Jūros šventei ir Klaipėdos laivų paradui – pastariesiems siūloma suteikti Reprezentacinio Klaipėdos festivalio vardą tik 1 metams – 2014 m.

Informuoja, kad sprendimo projektas buvo svarstytas Finansų ir ekonomikos bei Socialinių reikalų komitetuose. Finansų ir ekonomikos komitete buvo išsakytos pastabos dėl aiškesnio lėšų skyrimo reglamentavimo. Atsižvelgdama į komiteto pastabą, Savivaldybės administracija artimiausiam Tarybos posėdžiui pateiks patobulintą tvarkos aprašą.

V. Lupeika klausia, kodėl mieste nebėra chorų festivalių, pučiamųjų orkestrų, dainų švenčių.

M. Bagočius sako, kad Kultūros ir meno taryba nusprendė, kad Stasio Šimkaus konkursas festivalis šiai dienai neatitinka reprezentacinio festivalio statuso, ateityje jie galėtų siekti šio statuso. Šis festivalis vyks ir bus finansuojamas kaip ir bet koks kultūros ir meno projektas bendrąja tvarka.

NUSPRĘSTA. Pritarti sprendimo projektui. Priimti sprendimą dėl 2014–2016 metų reprezentacinių Klaipėdos miesto festivalių sąrašo patvirtinimo

„1. Patvirtinti 2014–2016 metų reprezentacinių Klaipėdos miesto festivalių sąrašą (priedas).

2. Skelbti šį sprendimą Klaipėdos miesto savivaldybės interneto tinklalapyje.“

BALSUOTA: už – 23, prieš – 0, susilaikė – 2.

20. SVARSTYTA. Biudžetinės įstaigos Klaipėdos kultūrų komunikacijų centro teikiamų atlygintinų paslaugų kainų nustatymas.

Pranešėjas – N. Lendraitis, Kultūros skyriaus vedėjas. Aiškina, kad sprendimo projektu siekiama papildyti Klaipėdos kultūrų komunikacijų centro teikiamų atlygintinų paslaugų kainas bei mokamų kultūrinių ir meninių renginių bei edukacinių užsiėmimų įvairovę – įvedamas naujas įkainis išskirtinėms parodoms finansuoti.

Informuoja, kad klausimą svarstė Socialinių reikalų bei Finansų ir ekonomikos komitetai. Finansų ir ekonomikos komitetas sprendimo projektui pritarė su pastaba: taikyti tam tikras nuolaidas atskiroms socialinėms grupėms (moksleiviams, studentams, žmonėms su negalia, pensininkams). Savivaldybės administracijos specialistai, karu su Kultūrų komunikacijų centro direktoriumi, apsvarstę komiteto pastabą, siūlo nustatyti vieną nemokamą dieną labiausiai pažeidžiamoms socialinėms grupėms (pensinio amžiaus žmonėms ir neįgaliesiems).

R. Taraškevičius sako, kad nuolaidos atskiroms socialinėms grupėms turi būti suteikiamos. Siūlo atidėti klausimo svarstymą.

NUSPRĘSTA. Atidėti klausimo svarstymą (bendru sutarimu).

21. SVARSTYTA. Butų išbraukimas iš tarnybinių gyvenamųjų patalpų sąrašo.

Pranešėja – D. Netikšienė, Socialinių būsto skyriaus vedėjas. Aiškina, kad **s**prendimo projektas parengtas, siekiant išbraukti iš tarnybinių gyvenamųjų patalpų sąrašo likusius tuščius Savivaldybės tarnybinius butus Taikos pr. 55-21 ir Kuncų g. 14-49.

V. Čepas informuoja, kad pritaria šiam sprendimo projektui ir balsuoja „už“.

NUSPRĘSTA. Pritarti sprendimo projektui. Priimti sprendimą dėl butų išbraukimo iš tarnybinių gyvenamųjų patalpų sąrašo:

„išbraukti iš tarnybinių gyvenamųjų patalpų sąrašo šiuos butus:

1. Taikos pr. 55-21, Klaipėdoje, 2 kambariai, 47,65 kv. m bendro ploto, atskira virtuvė, unikalus Nr. 2196-6006-2018:0120;

2. Kuncų g. 14-49, Klaipėdoje, 2 kambariai, 65,49 kv. m bendro ploto, atskira virtuvė, unikalus Nr. 2198-8002-4010:0051.

Šis sprendimas gali būti skundžiamas Klaipėdos miesto savivaldybės visuomeninei administracinių ginčų komisijai arba Klaipėdos apygardos administraciniam teismui per vieną mėnesį nuo šio sprendimo paskelbimo arba įteikimo suinteresuotai šaliai dienos.“

BALSUOTA: už – 23, prieš – 0, susilaikė – 0.

22. SVARSTYTA. Atleidimas nuo savivaldybės gyvenamųjų patalpų nuomos mokesčio mokėjimo.

Pranešėja – D. Netikšienė, Socialinių būsto skyriaus vedėjas. Aiškina, kad sprendimo projektu yra siūloma atleisti nuo savivaldybės gyvenamosios patalpos, nepriskirtos socialinio būsto fondui, (*duomenys neskelbtini*) nuomos mokesčio mokėjimo jos nuomininkę R. M. (*duomenys neskelbtini*) nurodytos gyvenamosios patalpos nuomos sutarties galiojimo terminui

V. Čepas informuoja, kad pritaria šiam sprendimo projektui ir balsuoja „už“.

NUSPRĘSTA. Pritarti sprendimo projektui. Priimti sprendimą dėl atleidimo nuo savivaldybės gyvenamųjų patalpų nuomos mokesčio mokėjimo:

„atleisti savivaldybės biudžeto sąskaita savivaldybės gyvenamosios patalpos (*duomenys neskelbtini*), Klaipėdoje, nuomininkę R. M. (*duomenys neskelbtini*) nuo šios gyvenamosios patalpos nuomos mokesčio sumokėjimo už laikotarpį nuo 2014 m. balandžio 8 d. iki 2015 m. balandžio 8 d.

Šis sprendimas gali būti skundžiamas Klaipėdos miesto savivaldybės visuomeninei administracinių ginčų komisijai arba Klaipėdos apygardos administraciniam teismui per vieną mėnesį nuo šio sprendimo paskelbimo arba įteikimo suinteresuotai šaliai dienos.“

BALSUOTA: už – 23, prieš – 0, susilaikė – 0.

23. SVARSTYTA. Klaipėdos miesto savivaldybės tarybos 2011 m. gegužės 27 d. sprendimo Nr. T2-175 „Dėl Klaipėdos miesto savivaldybės tarybos kontrolės komiteto sudarymo“ pakeitimas.

Pranešėjas – M. Vitkus, Tarybos sekretorius. Aiškina, kad sprendimo projektu siūloma pakeisti Kontrolės komiteto sudėtį. Nutrūkus prieš terminą Tarybos nario A. Michailovo įgaliojimams ir Tarybos nariu tapus M. Rusakovui, iš komiteto sudėties išbraukiamas  
A. Michailovas ir įrašomas – M. Rusakovas. Susijungus Liberalų sąjūdžio bei Liberalų ir centro sąjungos frakcijoms nuo šios frakcijos deleguojamas vienas narys – A. Grublys. I. Romanovas iš komiteto narių sąrašo išbraukiamas, nes perėjus M. Žiliui į Liberalų ir centro frakciją Darbo partijos frakcijoje liko tik du Tarybos nariai. V. Titovas deleguojamas nuo ne frakcijose ir ne grupėse esančių Tarybos narių, jų šiuo metu yra šeši.

A. Barbšys klausia, ar yra sudaryta Tarybos narių grupė, ar dėl V. Titovo delegavimo į komitetą yra jos sprendimas ar buvo atlikta tik apklausa.

M. Vitkus aiškina, kad pagal Lietuvos Respublikos vietos savivaldos įstatymą visi Tarybos nariai, kurie nepriklauso frakcijoms ir nepriklauso grupėms, t.y. nesusidaro trijų žmonių sąrašas, yra ne frakcijose ir ne grupėse esantys Tarybos nariai.

V. Plečkaitis klausia, ar visi šeši Tarybos nariai pritarė V. Titovo kandidatūrai ir koks buvo balsavimo rezultatas, ar yra raštas ar protokolas, adresuotas sekretoriatui dėl V. Titovo delegavimo į Kontrolės komitetą.

M. Vitkus sako, kad penki Tarybos nariai, iš šešių, neesantys frakcijose ar grupėse, buvo apklausti. Jie neprieštarauja, jog V. Titovas liktų Kontrolės komitete. Vienas Tarybos narys nebuvo apklaustas, kadangi jis yra išvykęs.

L. Petraitienė informuoja, kad pritaria šiam sprendimo projektui ir balsuoja „už“.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2011 m. gegužės 27 d. sprendimo Nr. T2-175 „Dėl Klaipėdos miesto savivaldybės tarybos kontrolės komiteto sudarymo“ pakeitimo:

„pakeisti Klaipėdos miesto savivaldybės tarybos 2011 m. gegužės 27 d. sprendimą  
Nr. T2‑175 „Dėl Klaipėdos miesto savivaldybės tarybos Kontrolės komiteto sudarymo“ ir jį išdėstyti nauja redakcija:

„1. Sudaryti šios sudėties Klaipėdos miesto savivaldybės tarybos Kontrolės komitetą:

1.1. Arūnas Barbšys, opozicinė Tėvynės sąjungos-Lietuvos krikščionių demokratų frakcija;

1.2. Valerijonas Bernotas, frakcija „Tvarka ir teisingumas“;

1.3. Algirdas Grublys, Liberalų sąjūdžio frakcija;

1.4. Maksim Rusakov, frakcija „Rusų aljansas“;

1.5. Viačeslav Titov, Klaipėdos miesto savivaldybės tarybos narys.

2. Skirti Kontrolės komiteto pirmininku Arūną Barbšį.

3. Skirti Kontrolės komiteto pirmininko pavaduotoju Algirdą Grublį.“

BALSUOTA: už – 23, prieš – 1, susilaikė – 1.

A. Šulcas supažindina Tarybos narius su vietos gyventojų apklausos tvarka ir 2014 m. balandžio 4-25 dienomis vykusios Klaipėdos visuotinės gyventojų apklausos rezultatais.

Posėdis baigėsi 11.50 val.

|  |  |
| --- | --- |
| Posėdžio pirmininkas | Vytautas Grubliauskas |

|  |  |
| --- | --- |
| Posėdžio pirmininkas | Artūras Šulcas |

|  |  |
| --- | --- |
| Tarybos sekretorius | Modestas Vitkus |

V. Palaimienė, tel. 39 60 69

2014-06-13